1991 m. TSRS referendumas
Referendumas dėl Tarybų Sąjungos ateities – 1991 m. kovo 17 d. vykęs referendumas klausimu: Ar laikote būtinu Tarybų Socialistinių Respublikų Sąjungos išsaugojimą kaip atnaujintą lygiateisių suverenių respublikų federaciją, kurioje žmogaus teisės būtų pilnai garantuotos? Rusų kalba: Считаете ли Вы необходимым сохранение Союза Советских Социалистических Республик как обновлённой федерации равноправных суверенных республик, в которой будут в полной мере гарантироваться права и свободы человека любой национальности? Kazachijos TSR biuleteniuose klausimo frazė „lygiateisės suverenios respublikos“ buvo pakeista į „lygiateisės suverenios valstybės“. Rusijos TFSR lygiagrečiai vyko referendumas dėl Rusijos prezidento institucijos įkūrimo. Referendumo tikslas buvo Suverenių Valstybių Sąjungos (SVS) projekto patvirtinimas. Referendumą boikotavo Armėnijos TSR, Estijos TSR, Gruzijos TSR (be Abchazijos ATSR, kur pritarimas referendumo klausimui viršijo 98 %, ir Pietų Osetijos), Latvijos TSR, Lietuvos TSR ir Moldavijos TSR (be Padniestrės ir Gagaūzijos). Nuosaikiosios jėgos Lietuvoje referendumą surengė atskirose vietovėse, kur jame dalyvavo ir už TSRS išsaugojimą pasisakė virš pusės milijono Lietuvos gyventojų. Referendume dalyvavo 80 % likusių devynių respublikų gyventojų, iš kurių referendumo klausimui pritarė beveik 70 %. Tai buvo vienintelis referendumas TSRS istorijoje. TSRS transformacijai į SVS sutrukdė Rugpjūčio pučas, po kurio 1991 m. gruodžio 26 d. TSRS iširo.